Ole Vagn Christensen (S), 1998-10-22:
Danmark har fået topkarakter i Europa for sin rekordlave arbejdsløshed og høje beskæftigelse.
Det er nemlig lykkedes for den socialdemokratiske regering at få gang i Danmark. Udfordringerne for det danske arbejdsmarked er derfor meget positive, fordi indsatsen nu handler om at få alle dem i arbejdsfællesskabet kombineret med en målrettet uddannelse og opkvalificeringsindsats.
Arbejdsmarkedspolitikken skal derfor tilpasses til de grupper, der ikke tidligere har fået chancen for bedre og tidligere inddragelse.
Det er et ædelt mål, som alene lader sig praktisere, hvis arbejdsmarkedets parter er indforstået hermed og forpligtet heraf.
Der er for Socialdemokratiet heller ingen tvivl om, at aftalen forpligter parterne, fordi de stramninger, der foreligger, jo alene giver mening for den enkelte og samfundet, hvis der også åbnes op for beskæftigelse for ledige med en dåbsattest fra før 1948.
Jeg vil godt understrege, at ændringerne ikke har eller skal have til hensigt at ekskludere, men derimod inkludere de grupper på arbejdsmarkedet, som indtil nu ikke har fået fodfæste.
Initiativerne i den tredje arbejdsmarkedsaftale cirkler omkring tre tiltag, nemlig at styrke lediges og beskæftigedes kvalifikationer og ikke mindst at gøre arbejdsmarkedet mere rummeligt og fleksibelt for ad den vej at øge arbejdsudbudet.
Det er initiativer, som har til formål at sikre fortsat vækst i beskæftigelsen og yderligere fald i ledigheden, sådan at gryden ikke koger over. De lovforslag, som skal sikre grundlaget for at indfri formålet, indeholder derfor i hovedtræk, at vi for voksne rykker aktivperioden frem til 12 måneder inden for 18 måneder, og at den særlige ungeindsats udvides til at omfatte alle unge under 25 år efter et halvt års ledighed inden for 9 måneder.
Den samlede ydelsesperiode forkortes til 4 år med en dagpengeperiode på 1 år og en aktivperiode på 3 år.
Med hensyn til ændringerne af den aktive arbejdsmarkedspolitik, som nøje hænger sammen med afkortningen af ydelsesperioden, skal jeg oplyse, at denne del vil fru Anne-Marie Meldgaard senere komme ind på.
På orlovssiden skal længerevarende uddannelsesforløb for ledige i dagpengeperioden fremover normalt aftales med AF som led i en handlingsplan, og ydelsen vil være uddannelsesgodtgørelse.
Der sker altså en målretning af uddannelsesindsatsen for ledige i forhold til arbejdsmarkedets behov gennem en stærkere inddragelse af AF-styringen af lediges uddannelsesvalg.
Det betyder, at den ledige efter eget valg alene vil have adgang til arbejdsmarkedsuddannelser i op til 6 uger.
Jeg vil godt på Socialdemokratiets vegne understrege, at når arbejdsmarkedets parter er nået til enighed om at forkorte ydelsesperioden og at fjerne den særlige regel for de ældre a-kassemedlemmer, så er det også det, som Socialdemokratiet støtter.
Det gør Socialdemokratiet ud fra en respekt for den danske model, der i den konkrete sammenhæng er et klart udtryk for, at parterne er ansvarlige, for, at de ældre kan blive inddraget, og fordi vi mener, at det ligger i tiden og udviklingen har vist, at det faktisk vil være noget, som også vil kunne efterleves.
Her er der for seniorpolitikken et virkelighedsnært og konkret indhold, som kan løfte den demokratiske udvikling i en konstruktiv retning.
Trepartsaftalen er også på dette punkt bemærkelsesværdig, fordi den dybest set er udtryk for et opgør med markedsmekanismens udstødende mekanismer. Aftalens essens er nemlig, at samfundet og erhvervslivet har brug for alle, hvilket også skal sikres ved kvalificering af arbejdsstyrken.
Afsluttende vil jeg godt sige, at der for Socialdemokratiet ingen tvivl er om, at de værktøjer, som nu tages i brug, skal ses i forhold til den positive udvikling
på arbejdsmarkedet
Deri ligger også en antagelse om, at hvis
arbejdsmarkedets parter ikke formår at løfte opgaven, eller hvis konjunkturerne vender, ja, så må systemet på ny tilpasses.
Den politiske opgave er ikke at hæge om regler med et passivt sigte, men derimod er opgaven at tilpasse reglerne til alle gruppers aktive inddragelse i samfundslivet.
Jeg skal derfor på Socialdemokratiets vegne opfordre alle Folketingets partier til at støtte op om parternes aftale og give initiativet en reel chance.